Foto: Vjeran Zganec Rogulja/PIXSELL

IVO BALDASAR pred kraj mandata i za nadolazeću turističku sezonu želi upristojiti grad. Nije lijepo da turisti gledaju ekipu na zidiću kako besposleno sjede i piju pivo.

Ako Gradsko vijeće Splita prihvati dopunu komunalnog reda, ubuduće će ih kažnjavati s 500 kuna. Ako plate odmah, 50 posto manje. Ekipi sa zidića to je smak svijeta. Jedva za pivo skupe.

"Učestalo se okupljaju i piju, stvaraju nered i nedolično se ponašaju"

Baldasar točku forsira uoči izbora. Ekipu sa zidića evidentno je otpisao, na njihove glasove ne računa.

Na zabranu su se u Gradu Splitu odlučili zbog "učestalih pojava okupljanja radi konzumiranja alkoholnih pića na javnim površinama i time stvaranja nereda, odnosno nedoličnog ponašanja."

Tekst se nastavlja ispod oglasa

Za okupljališta mladih i balotaše zabrane nema

Neke male iznimke ipak su napravili. Zabrane će tako biti pošteđeni Matejuška i organizirana boćališta, osim onih na manje od 100 metara od vrtića, škola i igrališta. Privremeno će petkom i subotom od 21 sat do ponoći biti dopušten alkohol ispred Doma mladih i Dalme. Hoće li to mladima koji se tamo okupljaju biti dovoljno? Vjerojatno ne.

Zabrana se ne odnosi ni na manifestacije od interesa za Grad Split, dok će za ostale biti potrebno zatražiti dozvolu.